Selma Spahić

**Selma Spahić** (1986, Foča) je bosanskohercegovačka pozorišna rediteljica, poznata po inovativnom pristupu savremenom teatru. Kroz predstave istražuje aktuelne društvene teme, a karakterišu ih eksperimentalni pristupi naraciji i vizuelnoj estetici. Njena režija obuhvata širok spektar žanrova, od klasičnih tekstova do savremenih drama i autorskih projekata.

## Biografija 
### Rane godine 
Selma je rođena u Foči 1986. i tokom djetinjstva je živjela u nekoliko zemalja. U Zenici je živjela od 1997. do 2003., a od 2003. živi i radi u Sarajevu. Upisala je 2003. Odsjek za režiju na Akademiji scenskih umjetnosti u Sarajevu u klasi profesora Pjera Žalice. Tokom studija je radila kratke i dokumentarne filmove i bila je asistentica režije rediteljici Aidi Begić na filmu Snijeg.

Na Akademiji scenskih umjetnosti u Sarajevu režirala je tri predstave: "Orkestar Titanik" po tekstu Hriste Bojčeva, "Woyzeck" po tekstu Georga Büchnera i diplomsku predstavu "Buđenje proljeća" po tekstu Franka Wedekinda.

Tokom studija asistirala je u Narodnom pozorištu Sarajevo Petru Večeku na predstavi "Ženidba" i Dini Mustafiću na predstavi "Sakati Billy".

Za predstavu "Buđenje proljeća" je na 48. festivalu MESS osvojila nagradu "Juroslav Korenić" za najbolju mladu pozorišnu rediteljicu, a glumački ansambl predstave je dobio nagradu "Hrabri novi svijet" koju je dodjeljivao žiri magazina "Dani". Predstava "Buđenje proljeća" nagrađena je i nagradom "Ključem tmače" za najbolju akademsku predstavu u 2007. godini.

### Profesionalni angažman 
Spahić je jedna od aktivnijih pozorišnih rediteljica u Bosni i Hercegovini. Režirala je preko 25 pozorišnih predstava u BiH, Hrvatskoj, Sloveniji, Crnoj Gori i Velikoj Britaniji. Predstave radi na osnovu dramskih klasika, savremenih svjetskih i bosanskohercegovačkih dramskih tekstova, kao i autorskih projekata koje realizuje zajedno sa glumcima. Njene predstave imaju jake glumačke izvedbe, a često koristi multimedijalne elemente i minimalističku scenografiju. Njene predstave istražuju pitanja identiteta, sjećanja, traume, društvene nepravde i rodne ravnopravnosti.

Dobila je nagradu za najbolju predstavu na 51. festivalu MESS koju je dobila za predstavu "Hipermnezija"

Njene predstave su izvođene i nagrađivane na pozorišnim festivalima u Srbiji, Njemačkoj, Švicarskoj i Poljskoj. Bila je umjetnička direktorica teatarskog festivala MESS od 2012. do 2017. Od 2018. predaje na Akademiji scenskih umjetnosti u Sarajevu.

## Predstave 
# *Bazen (*Pozorište mladih Sarajevo, BiH)
# *Idiot* (Narodno pozorište Sarajevo, BiH)
# *Kraj svijeta u tri čina* (Beogradsko dramsko pozorište, Srbija)
# *Sedam strahova* (Bosansko narodno pozorište Zenica/BiH)
# *Ljubičasto* (Kamerni teatar Sarajevo, BiH)
# *U četiri ujutro* (Pozorište "Deže Kostolanji", Subotica, Srbija) 
# *Hipermnezija* (Heartefact / BITEF, Srbija)
# *Žene koje čiste* (CNP Podgorica, Crna Gora)
# *Tajna džema od malina* (SARTR / MESS, BiH)
# *Natatorijum* (Narodno pozorište Subotica, Srbija)
# *Skupština* (Narodno pozorište Sarajevo / Kamerni teatar ’55 / SARTR, BiH)
# *Kokoš* (MESS / ZeKaeM / BITEF, BiH / Hrvatska / Srbija)
# *Liliom* (SNG Drama Ljubljana, Slovenija)
# *tisočdevetstoenainosemdeset* (SNG Drama Maribor, Slovenija)
# *Majstor i Margarita* (HNK Ivana pl. Zajca Rijeka, Hrvatska)
# *Moja Fabrika* (BNP Zenica, BiH)
# *4 ujutro* (Pozorište Kostolanyi Dezso, Srbija)
# *Ono što nedostaje* (ZeKaeM, Hrvatska)
# *Romeo i Julija* (BNP Zenica, BiH)
# *Djeca sunca* (SARTR / Kontakt)
# *Stela, poplava* (GDK Gavella, Hrvatska)

## Vanjski linkovi 
# Đorđe Krajišnik (3.10.2024). “Selma Spahić o predstavi 'Bazen': Htjela sam da djeca mogu dotaći scenografiju i lutke”
# Đorđe Krajišnik (9.5.2024). “Odlučile smo da se ni na koji način ne povinujemo muškom pogledu”
# Elma Ljubičić (23.5.2021). “Selma Spahić: Važno je da bh. stvarnost nije isključivo politika”
# Vesna Andree Zaimović (10.12.2021). Selma Spahić: 'Ljubičasto' govori o dobrim namjerama iz kojih isplivava licemjerje

## Reference 
Kategorija:Rođeni 1986.
Kategorija:Biografije, Foča
Kategorija:Bosanskohercegovački režiseri
Kategorija:Živi ljudi